b'\n_START_ARTICLE_\nEdessa\n_START_SECTION_\nEdessa teoloogia kool\n_START_PARAGRAPH_\nEdessa oli varase kristluse t\xc3\xa4htis keskus. 1. sajandil tegutses linnas mitmeid koole, nende hulgas ka m\xc3\xb5jukas teoloogiline \xc3\xb5ppeasutus. Edessa teoloogia koolis (on nimetatud ka p\xc3\xa4rslaste kooliks) \xc3\xb5ppis tollal palju P\xc3\xa4rsia impeeriumist p\xc3\xa4rit kristlasi, kes hiljem kodumaale tagasi p\xc3\xb6\xc3\xb6rdunult said tihti kirikus juhtivatele kohtadele. Nende \xc3\xb5pilaste kaudu levisid antiookia koolkonna arusaamad. Mida tugevamaks muutus monof\xc3\xbcsiitlik erakond Edessas, seda nestoriaanlikumaks muutus Iraani (P\xc3\xa4rsia) kristlaskond._NEWLINE_Aastal 489 suleti kristoloogiliste t\xc3\xbclide k\xc3\xa4igus ja Antiookia-meelse B\xc3\xbctsantsi keisri Zenoni korraldusel Edessa teoloogiline \xc3\xb5ppeasutus. Nii \xc3\xb5ppej\xc3\xb5ud kui \xc3\xb5pilased p\xc3\xb5genesid P\xc3\xa4rsia impeeriumisse, kus nestoriaanlust taga ei kiusatud. Kooli uueks asupaigaks sai Nisibis, kus sellest kujunes kogu nestoriaanliku kristluse jaoks \xc3\xbclikoolilaadne \xc3\xb5ppeasutus. Ehkki kiriklik, ei allunud Nisibise kool siiski kiriklikule hierarhiale, vaid s\xc3\xa4ilitas akadeemilise ja teoloogilise s\xc3\xb5ltumatuse.'